Dié Bok-oorwinning hoort tussen die roemryke grotesAphiwe Dyantyi druk sy tweede drie met TJ Perenara en Ben Smith wat te laat is om te keer. (Twitter @AllBlacks) Dit was dalk eenmalig, moontlik selfs die skok van die afgelope dekade … maar ai, daar is darem niks so lekker soos ŉ Springbok-oorwinning in Nieu-Seeland nie. Die Springbokke het dit Saterdag in Wellington bewys toe hulle die All Blacks met 36-34 in die Rugbykampioenskap geklop het. Daar was die spreekwoordelike bloed, sweet en trane; trane van vreugde, blydskap en moegheid vir die Bokke nadat hulle die afgelope paar jaar deur diep waters is. Daar was drama en nogmaals drama, en oor ŉ paar jaar om die braaivleisvuur kan jy aan jou kinders en kleinkinders vertel van een van die grootste pogings nóg deur ŉ Springbokspan in Nieu-Seeland. Voeg Saterdag se oorwinning by 1965 se toets in Christchurch toe Tiny Naudé met ŉ lang strafskop in die modder geslaag het om die Bokke met 19-16 te laat wen ná sewe opeenvolgende toetsneerlae teen Frankryk, Ierland, Skotland, Australië (twee keer) en Nieu-Seeland (2 keer). Wat van Wynand Claassen-hulle wat in 1981 tussen die betogers die All Blacks met 24-12 in Wellington getroef het toe Ray Mordt drie keer gaan druk het? Pieter-Steph du Toit, tranerig van vreugde en uitputting, Jesse Kriel (links) en Cheslin Kolbe, omhels mekaar ná die eindfluitjie. (Twitter @All Blacks) Onthou jy nog in 1998 toe die Bokke met 13-3 ook in Wellington gewen het? En wat van 2008 in Dunedin toe Ricky Januarie die wendrie gedruk het om die Bokke die heel eerste keer in Dunedin met 30-28 te laat wen? Onthou jy nog hoe die afrigter Peter de Villiers toe die tafel uit blydskap met die vuis gesláán en gesláán het? Wat van die jaar daarna toe die Bokke in Hamilton met 32-29 baas was? En toe Saterdag. Om die All Blacks in hul agterplaas te troef met minder as 30% besit, om 226 keer te verdedig teenoor net 46 van jou teenstanders, om vyf drieë te druk teen die wêreld se beste span, hoort mos in die annale. Nou is die vraag: Hoe kon dieselfde groep spelers ŉ paar weke gelede teen die Argentynse Poemas in Mendoza vasgeval en ook verlede week in Brisbane teen die afgewaterde Wallabies verloor het? Dis omdat sport oor mense gaan, wat foute onder druk begaan, vier maklike doelskoppe skeef trek, wat die bal aanslaan en verkeerde besluite neem. Hoe lyk die pad vorentoe vir die Bokke? Die Wallabies, wat Saterdag met 23-19 deur die Poemas in Goudkus in Australië geklop is, wag op 29 September in Port Elizabeth ‒ en dan is daar weer ŉ grote, op 6 Oktober op Loftus Versfeld teen die All Blacks. Die All Blacks (17 ligapunte) moet nog teen die Poemas op 30 September speel en dan teen die Bokke (11 punte). Alles dui daarop dat hulle weer as die kampioen gekroon sal word. Maar veronderstel die Bokke klop die Wallabies en die All Blacks gly teen die Poemas, kan die Rugbykampioenskap op Loftus Versfeld bepaal word. Onwaarskynlik, maar ná Saterdag se dramatiese toetswedstryd, is enigiets mos moontlik? Ja, een swaeltjie maak nie ŉ somer nie en ja, ŉ mens moet jou voete op die grond hou, maar gun die spelers en ondersteuners ŉ paar dae van ongekende vreugde.